Янко Саламон

+ Янко СаламонНародзени18 авґуста 1926.УмарУмар 25. януара 1998. (72)ДержавянствоюгославянскеЯзик творохрускиШколаУчительска школа, ОсиєкПериод твореня1946—1986.ПохованиНа теметове у  Шидзе
Янко Саламон (*18. авґуст 1926—†25. януар 1998), просвитни роботнїк и театрални дїяч, режисер–аматер.

 Биоґрафия 

Янко Саламон ше народзел 18 авґуста 1926. року у Беркасове. Основну школу закончел у Беркасове, а тедишню гражданску школу у Шидзе. Учительску школу започал у Сримских Карловцоху. Як школяра учительскей школи застала го Друга шветова война, у котрей як осемнацрочни леґинь ступел до народноошлєбодительного руху. Учительску школу закончел у Осиєку такой по ошлєбодзеню и од 1946. року почал робиц як учитель у Шидзе.

Концом 1949. року Янко Саламон ше оженєл зоз учительку Ксению Сенку Югас зоз Бачинцох. 

У Шидзе  Янко и Ксения Саламон робели у тедишнєй Основней школи Бранко Радичевич у руских оддзелєньох по 1952. рок кед у авґусту вєдно зоз сином Звонимиром прешли по потреби на роботу до Коцура.  

У Коцуре Янко Саламон перши два роки робел  як секретар школи и у висших класох преподавал сербски и нємецки язик. Остатнї два роки вон робел як директор коцурскей школи.  

До Шиду ше Саламоново врацели 1956. року до ОШ Бранко Радичевич а истого року, у септембре у тей школи  розформовани и заварти руски оддзелєня. Учитель Янко Саламон робел єден рок у Доме школярох у привреди, а потим ше врацел до школи. Отримовал  наставу на сербским язику и потим робел як помоцнїк директора тераз уж у Основней школи Сримски фронт. Даскельо роки пред пензию учитель Саламон робел у општинскей архиви дзе ушорел и обєдинєл архиву шицких школох у општини, а окреме часц хтора ше одношела на наставу у школи општини Шид на руским язику.Василь Мудри - Янко Саламон: Прилоги ґу историї рускей школи у Шидзе, Studia Ruthenica, Дружтво за руски язик, литературу и културу, ч. 3, 1992-1993 б. 208-268. 

Попри порядней роботи у школи учитель Янко Саламон робел у општинскей орґанизациї Червеного крижу, у Дружтве приятельох дзецох на орґанизованю лєтованьох на морю за школярох зоз Шиду. 

За резултати у просвитней и театралней дїялносци Янко Саламон достал  вецей подзекованя, награди и припознаня. Єдна з тих то Златна значка Културно-просвитней заєднїци Сербиї 1976. року як и припознанє Ради Союзу синдикатох Войводини за посцигнути резултати у култури, вєдно зоз супругу Ксению,  1980. року.

Янко Саламон пошол до пензиї 1. януара 1986. року.

Янко Саламон  позберал векшу часц литературних творох свойого брата  о. Силвестера Саламона (1912-1988) та так видата постгумно його кнїжкаСилвестер Саламон: Вибрани твори I, II, НВУ Руске слово, Нови Сад,  1988, 1989..

 Театрална дїялносц 

Зоз театралну дїялносцу Янко Саламон ше почал занїмац у Шидзе такой по законченю учительскей школи 1946. року як режисер театралних фалатох. Вон ше анґажовал у роботи  КПД Дюра Киш у Шидзе дзе почал свою  активносц як аматер-ґлумец у драмским фалаце "Нашо селянє" 1947. року. З тим фалатом Шидянє наступели на преслави 200-рочнїци од приселєня Руснацох до Руского Керестура. Активносци на планє театра Янко Саламон предлужел и у Коцуре дзе режирал и по два драмски фалати у єдней сезони. По врацаню до Шиду Янко Саламон предлужел режирац театрални фалати и  створел  успишни драмски ансамбл хтори на смотрох аматерских театрох у покраїни и републики з посцигнутима резултатами  широко афирмовал културну дїялносц зоз шидскей општини.

Як у Шидзе, так и у Коцуре  вон виховал вецей ґенерациї театралних аматерох и любительох театралних представох. През штерацец роки свойого службованя и театралней дїялносци, попри других режисерох у местох дзе службовал, поставел и вон 11 театрални фалати зоз старшима аматерами и вельо векше число кратких театралних фалатох зоз школскима дзецми. И по тим остал запаметани як добри театрални педаґоґ.

Янко Саламон умар у Шидзе 25. януара 1998. року, дзе є и поховани на руским теметове.

  Режирал тоти театрални фалати 
+РокТеатрални фалатМесто1947.М. Попович: НАШО СЕЛЯНЄКоцур1953.Г. К. Основяненко: ПИТАНКИ НА ГОНЧАРОВКИ<div style="text-align: center;">”1954.И. Тобилевич: БЕЗТАЛАННА<div style="text-align: center;">”1955.М. Гонтка: ЛЄС ВОЛА<div style="text-align: center;">”1967.Г. К. Основяненко: СТЕЦКО (Сватання на Гончарівці)<div style="text-align: center;">Шид1968.Драґо П. Трн: НЄВОЛАНИ ГОСЦИ<div style="text-align: center;">”1969.Б. Нушич: ОЖАЛОСЦЕНА ФАМИЛИЯ<div style="text-align: center;">”1970.И Тобилевич: МАЦ СЛУЖНЇЦА (Наймичка)<div style="text-align: center;">”1974.Велимир Суботич: ВИЛА ЛАЛА<div style="text-align: center;">”1975.О. Коломиєц: ФАРАОНЄ<div style="text-align: center;">”1976.Микола Зарудни: НА СЕДМИМ НЄБЕ<div style="text-align: center;">”		

 Литература 

 Ксения Саламон: Учитель Янко Саламон, Studia Ruthenica, Дружтво за руски язик, литературу и културу, ч. 11, 2006, б. 133-134.

 Дюра Латяк: Янко Саламон, просвитни роботнїк и театрални дїяч, режисер–аматер, 50 роки Драмского меморияла Петра Ризнича Дядї, Завод за културу Войводяских Руснацох Нови Сад, Дом култури Руски Керестур и  НВУ "Руске слово" Нови Сад, 2018. б.185-186.

 Референци 

Катеґория:Руснаци у Сербиї
Катеґория:Учителє
Катеґория:Режисере
Катеґория:Учашнїки НОВ
Катеґория:Директоре школи у Коцуре
Катеґория:18. авґуст
Катеґория:Народзени 1926
Катеґория:25. януар
Катеґория:Умарли 1998
Катеґория:Беркасовчанє